CELEX: 32014R0108
Language: el
Date: 2014-02-05 00:00:00
Title: Εκτελεστικός κανονισμός (ΕΕ) αριθ. 108/2014 της Επιτροπής, της 5ης Φεβρουαρίου 2014 , για τη μη έγκριση της δραστικής ουσίας θειοκυανικό κάλιο, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά  Κείμενο που παρουσιάζει ενδιαφέρον για τον ΕΟΧ

6.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 36/9
            
         
      ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 108/2014 ΤΗΣ ΕΠΙΤΡΟΠΉΣ
   
   της 5ης Φεβρουαρίου 2014
   για τη μη έγκριση της δραστικής ουσίας θειοκυανικό κάλιο, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 80 παράγραφος 1 στοιχείο α) του κανονισμού (ΕΚ) αριθ. 1107/2009, η οδηγία 91/414/ΕΟΚ του Συμβουλίου (2) πρέπει να εφαρμόζεται, όσον αφορά τη διαδικασία και τους όρους έγκρισης, στις δραστικές ουσίες για τις οποίες έχει εκδοθεί απόφαση πριν από τις 14 Ιουνίου 2011, σύμφωνα με το άρθρο 6 παράγραφος 3 της εν λόγω οδηγίας. Για την ουσία θειοκυανικό κάλιο, οι όροι του άρθρου 80 παράγραφος 1 στοιχείο α) του κανονισμού (ΕΚ) αριθ. 1107/2009 πληρούνται με την απόφαση 2005/751/ΕΚ της Επιτροπής (3).
            
         
               (2)
            
            
               Στις 6 Σεπτεμβρίου 2004, οι Κάτω Χώρες παρέλαβαν αίτηση, σύμφωνα με το άρθρο 6 παράγραφος 2 της οδηγίας 91/414/ΕΟΚ, από την Koppert Beheer BV για την καταχώριση της δραστικής ουσίας θειοκυανικό κάλιο στο παράρτημα I της οδηγίας 91/414/ΕΟΚ. Η απόφαση 2005/751/ΕΚ επιβεβαίωσε ότι ο φάκελος ήταν «πλήρης», αφού μπορούσε να θεωρηθεί ότι ικανοποιούσε, καταρχήν, τις απαιτήσεις δεδομένων και πληροφοριών των παραρτημάτων II και III της οδηγίας 91/414/ΕΟΚ.
            
         
               (3)
            
            
               Για την εν λόγω δραστική ουσία αξιολογήθηκαν, σύμφωνα με το άρθρο 6 παράγραφοι 2 και 4 της οδηγίας 91/414/ΕΟΚ, οι επιδράσεις στην ανθρώπινη υγεία, στην υγεία των ζώων και στο περιβάλλον όσον αφορά τις χρήσεις που προτείνονται από τον αιτούντα. Το κράτος μέλος που είχε οριστεί εισηγητής υπέβαλε σχέδιο έκθεσης αξιολόγησης στις 27 Ιουλίου 2007. Σύμφωνα με το άρθρο 11 παράγραφος 6 του κανονισμού (ΕΕ) αριθ. 188/2011 της Επιτροπής (4), ζητήθηκαν συμπληρωματικές πληροφορίες από τον αιτούντα. Στις 30 Μαΐου 2011 ο αιτών ενημερώθηκε ότι δεν υπάρχουν συμπληρωματικές πληροφορίες.
            
         
               (4)
            
            
               Το σχέδιο έκθεσης αξιολόγησης εξετάστηκε από τα κράτη μέλη και την Ευρωπαϊκή Αρχή για την Ασφάλεια των Τροφίμων (στο εξής, «η Αρχή»). Στις 22 Οκτωβρίου 2012 η Αρχή υπέβαλε στην Επιτροπή τα συμπεράσματά της σχετικά με την εκτίμηση της επικινδυνότητας φυτοπροστατευτικών προϊόντων όσον αφορά τη δραστική ουσία θειοκυανικό κάλιο (5). Η Αρχή διαπίστωσε αρκετές αποκλίσεις ως προς τα στοιχεία, κάτι που θα απαιτούσε περαιτέρω πληροφορίες από τον αιτούντα. Η Koppert BV, με επιστολή της στις 27 Σεπτεμβρίου 2013, απέσυρε την αίτησή της για την έγκριση της ουσίας θειοκυανικό κάλιο.
            
         
               (5)
            
            
               Σύμφωνα με το άρθρο 8 παράγραφος 1 στοιχείο β) της οδηγία 91/414/ΕΟΚ, δόθηκε στα κράτη μέλη η δυνατότητα να εγκρίνουν προσωρινά, για αρχική περίοδο τριών ετών, τα φυτοπροστατευτικά προϊόντα που περιέχουν την ουσία θειοκυανικό κάλιο. Η απόφαση 2010/457/ΕΕ της Επιτροπής (6) επιτρέπει στα κράτη μέλη να παρατείνουν τη διάρκεια των προσωρινών εγκρίσεων της ουσίας θειοκυανικό κάλιο για περίοδο που λήγει το αργότερο στις 31 Αυγούστου 2012. Η εκτελεστική απόφαση 2012/363/ΕΕ της Επιτροπής (7) επιτρέπει στα κράτη μέλη να παρατείνουν τη διάρκεια των προσωρινών εγκρίσεων της ουσίας θειοκυανικό κάλιο για περίοδο που λήγει το αργότερο στις 31 Ιουλίου 2014.
            
         
               (6)
            
            
               Συνεπώς, λόγω της απόσυρσης της αίτησης, το θειοκυανικό κάλιο δεν πρέπει να εγκριθεί σύμφωνα με το άρθρο 13 παράγραφος 2 του κανονισμού (ΕΚ) αριθ. 1107/2009.
            
         
               (7)
            
            
               Ως εκ τούτου, οι υπάρχουσες προσωρινές εγκρίσεις θα πρέπει να ανακληθούν και να μη χορηγηθούν νέες εγκρίσεις.
            
         
               (8)
            
            
               Στα κράτη μέλη θα πρέπει να δοθεί επαρκής χρόνος για να ανακαλέσουν τις εγκρίσεις φυτοπροστατευτικών προϊόντων που περιέχουν θειοκυανικό κάλιο.
            
         
               (9)
            
            
               Για τα φυτοπροστατευτικά προϊόντα που περιέχουν θειοκυανικό κάλιο, όταν τα κράτη μέλη χορηγούν περίοδο χάριτος σύμφωνα με το άρθρο 46 του κανονισμού (ΕΚ) αριθ. 1107/2009, η εν λόγω περίοδος θα πρέπει να λήγει το αργότερο δεκαοκτώ μήνες μετά την έναρξη ισχύος του παρόντος κανονισμού.
            
         
               (10)
            
            
               Ο παρών κανονισμός δεν προδικάζει την υποβολή περαιτέρω αίτησης για το θειοκυανικό κάλιο σύμφωνα με το άρθρο 7 του κανονισμού (ΕΚ) αριθ. 1107/2009.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Μη έγκριση δραστικής ουσίας
   Η δραστική ουσία θειοκυανικό κάλιο δεν εγκρίνεται.
   Άρθρο 2
   Μεταβατικά μέτρα
   Τα κράτη μέλη ανακαλούν τις υφιστάμενες εγκρίσεις για τα φυτοπροστατευτικά προϊόντα που περιέχουν την ουσία θειοκυανικό κάλιο ως δραστική ουσία έως, το αργότερο, τις 26 Αυγούστου 2014.
   Άρθρο 3
   Περίοδος χάριτος
   Κάθε περίοδος χάριτος που χορηγείται από τα κράτη μέλη σύμφωνα με το άρθρο 46 του κανονισμού (ΕΚ) αριθ. 1107/2009 είναι η συντομότερη δυνατή και λήγει, το αργότερο, στις 26 Αυγούστου 2015.
   Άρθρο 4
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Φεβρουαρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 309 της 24.11.2009, σ. 1.
   
      (2)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).
   
      (3)  Απόφαση 2005/751/ΕΚ της Επιτροπής, της 21ης Οκτωβρίου 2005, με την οποία αναγνωρίζεται, καταρχήν, η πληρότητα του φακέλου που υπεβλήθη για λεπτομερή εξέταση με σκοπό την ενδεχόμενη καταχώριση των ουσιών ασκορβικό οξύ, ιωδιούχο κάλιο και θειοκυανικό κάλιο στο παράρτημα I της οδηγίας 91/414/ΕΟΚ του Συμβουλίου (ΕΕ L 282 της 26.10.2005, σ. 18).
   
      (4)  Κανονισμός (ΕΕ) αριθ. 188/2011 της Επιτροπής, της 25ης Φεβρουαρίου 2011, για τη θέσπιση λεπτομερών κανόνων σχετικά με την εφαρμογή της οδηγίας 91/414/ΕΟΚ του Συμβουλίου όσον αφορά τη διαδικασία αξιολόγησης των δραστικών ουσιών που δεν κυκλοφορούσαν στην αγορά δύο έτη μετά την ημερομηνία κοινοποίησης της εν λόγω οδηγίας (ΕΕ L 53 της 26.2.2011, σ. 51).
   
      (5)  EFSA Journal 2013· 11(6): 2922. Δημοσιεύεται στον δικτυακό τόπο: www.efsa.europa.eu
   
      (6)  Απόφαση 2010/457/ΕΕ της Επιτροπής, της 17ης Αυγούστου 2010, με την οποία επιτρέπεται στα κράτη μέλη να παρατείνουν τη διάρκεια των προσωρινών αδειών κυκλοφορίας που έχουν χορηγηθεί για τις νέες δραστικές ουσίες Candida oleophila στέλεχος O, ιωδιούχο κάλιο και θειοκυανικό κάλιο (ΕΕ L 218 της 19.8.2010, σ. 24).
   
      (7)  Εκτελεστική απόφαση 2012/363/ΕΕ της Επιτροπής, της 4ης Ιουλίου 2012, με την οποία επιτρέπεται στα κράτη μέλη να παρατείνουν τη διάρκεια των προσωρινών αδειών κυκλοφορίας που έχουν χορηγηθεί για τις νέες δραστικές ουσίες bixafen, Candida oleophila στέλεχος O, fluopyram, halosulfuron, ιωδιούχο κάλιο, θειοκυανικό κάλιο και spirotetramat (ΕΕ L 176 της 6.7.2012, σ. 70).